‘TK’หันกู้ยาว ล็อกต้นทุนเงินขายหุ้นกู้500ล.
TK ลุยกู้ยาวหวังล็อกต้นทุนเงินหลังดอกเบี้ยพุ่ง ขายหุ้นกู้อีก 500 ล้านจ่ายดอก 4.35% ทริสให้เครดิต A-
21 ส.ค. 2554

TK ลุยกู้ยาวหวังล็อกต้นทุนเงินหลังดอกเบี้ยพุ่ง ขายหุ้นกู้อีก 500 ล้านจ่ายดอก 4.35% ทริสให้เครดิต A-
รานงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท ฐิติกร (TK) ยื่นขอออกหุ้นกู้วงเงิน 500 ล้านบาท ครบกำหนดไถ่ถอนในปี 2557 จะขายให้กับนักลงทุนสถาบันและรายใหญ่ ให้ดอกเบี้ยกับผู้ลงทุนในอัตรา 4.35% กำหนดขายวันที่ 28-29 มิ.ย.นี้ 
ทริสเรทติ้งให้อันดับความน่าเชื่อถือหุ้นกู้ชุดนี้ที่ระดับ A- แนวโน้มคงที่ สะท้อนความสามารถของบริษัทในการดำรงสถานะผู้นำตลาด มีเครือข่ายสาขาที่กว้างขวาง ความสามารถในการทำกำไรที่ต่อเนื่อง และโครงสร้างเงินทุนที่แข็งแกร่ง แต่มีความเสี่ยงจากผลิตภัณฑ์หลักเพียงประเภทเดียวคือสินเชื่อเช่าซื้อรถจักรยานยนต์และกลุ่มลูกค้า อ่อนไหวต่อการถดถอยของภาวะเศรษฐกิจ
นายประพล พรประภา กรรมการ TK กล่าวว่า อัตราดอกเบี้ยที่ปรับตัวเพิ่มขึ้นส่งผลให้ต้นทุนทางการเงินเพิ่มขึ้น ซึ่ง ณ สิ้นไตรมาสแรกของปีต้นทุนเงินเฉลี่ยของบริษัทอยู่ในระดับที่ต่ำกว่า 4% หากดูหุ้นกู้ชุดล่าสุดที่ออกจะเห็นว่าดอกเบี้ยขยับตามตลาดแล้ว
อย่างไรก็ตาม บริษัทได้รับมือกับแนวโน้มดอกเบี้ยขาขึ้นด้วยการกู้หรือออกหุ้นกู้ที่มีอายุยาวขึ้นเพื่อล็อกดอกเบี้ย โดยสิ้นไตรมาสแรกมีเงินกู้ระยะยาวคิดเป็น 70% ของเงินกู้ทั้งหมด และจะเป็น 90% สิ้นไตรมาสนี้ ส่วนผลงานไตรมาส 2 อาจไม่ดีนักตามอุตสาห กรรมรถยนต์